Lovinobaňa

Lovinobaňa (v minulosti Lovinobáňa, ) je obec na Slovensku v okrese Lučenec.

 Polohopis 
Obec sa nachádza v severnej časti okresu Lučenec a od centra tohto okresu je vzdialená asi 15 kilometrov na sever. Západne od intravilánu obce prechádza dôležitá cesta I. triedy 16, ktorá je súčasťou viacerých významných európskych ciest.

 Časti obce 
 Uderiná 
V roku 1990 bola k Lovinobani pričlenená dovtedy samostatná obec Uderiná, ktorej prvá písomná zmienka pochádza z roku 1467 a spomína sa v nej pod názvom Wdarnya. Miestna časť sa nachádza asi dva kilometre juhovýchodne od centra obce a s Lovinobaňou netvorí súvislý intravilán.

 Fafáky 
Osada sa nachádza na sever od obce. Založili je rodiny z okolia Detvy. V roku 1910 tu podľa sčítania obyvateľstva žilo 88 obyvateľov v 13 domoch. V druhej dekáde 20. storočia tu žilo tu najviac 142-145 obyvateľov, no nikdy nestala samostatnou obcou. Postupne sa delila na Dolné a Horné Fafáky. Po Druhej svetovej vojne sa osada postupne začala vyľudňovať. Procesu pomohla aj kolektivizácia. Na začiatku 1990-tých rokoch žili na Horných Fafákoch už iba dvaja,  na Dolných Fafákoch ôsmi, ostatní sem chodili iba príležitostne. Najznámejšou rodinou z osady sú Melicherčíkovci.

 Kultúra a zaujímavosti 
 Pamiatky 
 Evanjelický kostol v Lovinobani, jednoloďová klasicistická stavba so segmentovým uzáverom presbytéria a predstavanou vežou, z roku 1863. Kostol vznikol na mieste starého stredovekého kostola. Interiér je zaklenutý pruskými klenbami. Klasicistický oltár z roku 1860 tvorí stĺpová architektúra s oltárnym obrazom Kristus na mori od P. M. Bohúňa. Na empore je umiestnený jednomanuálový organ značky Rieger z roku 1906. Fasády kostola sú členené združenými lizénami a oknami s polkruhovým záklenkom a šambránami. Veža je členená kordónovými rímsami, lizénami, v hornej časti so skosenými nárožiami. Ukončená je korunnou rímsou s trojuholníkovými štítmi s hodinami a ihlancovou helmicou.

 Evanjelický kostol v časti Uderiná, jednoloďová klasicistická stavba so segmentovým ukončením presbytéria a predstavanou vežou,  z rokov 1838 – 1840. Stojí na mieste staršej drevenej stavby. Obnovou prešiel v roku 1933. Interiér je zaklenutý pruskými klenbami, presbytérium konchou. Oltár je novodobý, v podobe stĺpovej edikuly. Na empore je umiestnený organový pozitív od Karola Kyseľa z 19. storočia. Fasády kostola sú členené oknami s polkruhovým záklenkom a šambránami. Veža je členená kordónovými rímsami a pilastrami, končená je výraznou cibuľovou helmicou.

 Občianska vybavenosť 
Okrem evanjelického kostola sa v obci nachádza moderný rímskokatolícky Kostol Sedembolestnej Panny Márie. Posviacku kostola vykonal rožňavský biskup Mons. Eduard Kojnok dňa 19. septembra 1993. Duchovným správcom kostola i farnosti Lovinobaňa je v súčasnosti Mgr. Tomáš Székely.

 Galéria 

 Referencie 

 Literatúra 
 ŽIGO, Pavol a kol.: Lovinobaňa. Lovinobaňa : Miestny národný výbor, 1986. 197 s . + obrazové prílohy.
 ŽIGO, Pavol a kol.: Lovinobaňa : História, príroda a spoločnosť. Lovinobaňa : Obecný úrad, 2019. 430 s. ISBN 978-80-570-1201-6

 Iné projekty 

 Externé odkazy 
 Oficiálna stránka obce
 Najkrajší kraj- turistické atrakcie v obci


Kategória:Obce okresu Lučenec